ཡིན་ནའང་།བོད་ནི་ཅུང་གནའ་སྔ་མོའི་དུས་ནས་རང་གི་ཁོར་ཡུག་ལ་སྲུང་སྐྱོབ་བྱེད་མཁན་གྱི་གྲས་ཡིན་པ་དང་།སྲུང་སྐྱོབ་ཀྱི་ཐབས་ལམ་ཡང་སྣ་མང་བེད་སྤྱོད་བྱེད་མཁན་ཞིག་ཡིན་ཏེ།དཔེར་ན།རི་ལུང་བསྔོག་ཚེ་གཞི་བདག་ཁྲོས་པ་དང་།ཆུ་རིགས་ལ་འབག་བཙོག་བཟོས་ཚེ་ཀླུ་བཙན་འཁྲུག་པ་སོགས་བདེན་མིན་གང་ལྟར་རང་བྱུང་གི་ཁོར་ཡུག་ལ་ལག་འཇོག་ཕོད་མཁན་ཧ་ལམ་མེད་ཅེས་ཀྱང་ཆོགདེར་བརྟེན་བོད་མི་ཚོས་རང་ས་རང་ཡུལ་ལ་སྲུང་སྐྱོབ་དང་དང་བདག་འཛིན་དོ་དམ་ལེགས་པོ་བྱས་པའི་བཀའ་དྲིན་གྱིས་འཛམ་གླིང་དུ་དཀོན་པའི་རི་དྭགས་དང་སྐྱེ་དངོས།གཏེར་ཁ་དང་ནགས་ཚལ།སྤང་ལྗོངས་དང་ཆུ་བོ་སོགས་ཀྱི་ཕ་ཡུལ་དུ་གྱུར་པ་རེད།གཞན་༸རྒྱལ་དབང་ལྔ་བའི་སྐབས་སུའང་བོད་དུ་རི་རྒྱ་ཀླུང་རྒྱ་བསྡམས་པའི་བཀའ་རྩ་ལག་བསྟར་བྱས་ཏེ་རྒྱ་ནག་གིས་བོད་ལ་བཙན་འཛུལ་མ་བྱས་པའི་ཡར་སྔོན་བར་དུ་གོང་གི་རྩ་ཚིག་དེ་ལས་བརྒལ་མེད་པ་འདྲ་སྟེ།རྒྱལ་དབང་བཅུ་གསུམ་པའི་སྐབས་སུ་ཕྱི་རྒྱལ་དུ་མངགས་པའི་ཆེད་ལས་པ་དག་གི་ཁྲོད་ཀྱི་གཏེར་ཁ་བསྔོག་པར་ཆེད་ལས་བྱས་མྱོང་མཁན་དེས་རང་གི་ཆེད་ལས་བཞག་སྟེ་སྐད་བསྒྱུར་བའི་ལས་ཀ་བྱས་པ་དེས་ཀྱང་བོད་མི་དང་ཁོར་ཡུག་བར་གྱི་འདང་བརྩེ་དེ་གཞན་དང་མི་མཚུངས་པ་ཞིག་ཡིན་པ་རྟོགས་ནུས།